פרופ' משה בן עמי - ראש החוג הישראלי למיילדות וגניקולוגיה
פרופ' משה בן עמי, מנהל מערך הגניקולוגיה והמיילדות בפוריה, נבחר לתפקיד יושב ראש האיגוד הישראלי למיילדות וגינקולוגיה
בבחירות שנערכו לפני מספר ימים התמודד פרופ' בן עמי מול שלושה מועמדים נוספים ונבחר לתפקיד ברוב קולות ע"י הרופאים המומחים בתחום מכל הארץ.
בחירה זו מביעה הכרה ביכולות ובכישורים של פרופ' בן עמי להנהיג את המקצוע ואת העוסקים בתחום.
במסגרת תפקידו אחראי פרופ' בן עמי על כתיבה ופרסום של הנחיות טיפול מקצועיות קליניות, ניהול ושיפור מסלול ההתמחות, שיפור רמת ההתמחות, אינטראקציה עם משרד הבריאות בנושאים מקצועיים וכד'.
פרופ' בן עמי הוא בן 57, יליד ותושב עפולה, בנם של מרגלית ושלמה בן עמי, נשוי לד"ר מרתה, רופאת ילדים ואב לשלושה ילדים: אורלי ,סטודנטית לרפואת שיניים בהדסה, גל, סטודנט להנדסת מחשבים בטכניון ושירלי שבחרה ללכת בדרכו של אביה ומתעתדת להתמחות במיילדות וגינקולוגיה.
פרופ' בן עמי למד רפואה במסגרת העתודה האקדמית בפקולטה לרפואה של הטכניון בחיפה וסיים בהצטיינות ב 1979. בשנת 1984, לאחר סיום שרותו הצבאי בין היתר גם ביחידת החילוץ בהיטס, החל התמחות בבי"ח העמק ובשנת 1992, בהיותו בן 38 בלבד, מונה לתפקיד סגן מנהל מח' נשים ויולדות בבית החולים בעפולה. בין השאר הוא השתלם בארה"ב בתחום ההפריה החוץ גופית והאולטרסאונד העוברי.
בשנת 1996 מונה פרופ' בן עמי למנהל מחלקת נשים ויולדות בבי"ח פוריה. בתקופת כהונתו הורחבה פעילות המחלקה. הוקמו יחידות מקצועיות כגון היחידה להפריה חוץ גופית, יחידה לאונקוגינקולוגיה ויחידה להריון בסיכון גבוה שחלקן קבלו הכרה מלאה להתמחות.
מחלקת נשים ויולדות בראשותו של פרופ' בן עמי הייתה המחלקה הראשונה בבית החולים פוריה אשר הוכרה ע"י הטכניון להוראת סטודנטים לרפואה. בפקולטה לרפואה של הטכניון מילא פרופ' בן עמי מספר תפקידים חשובים ביניהם מזכיר מועצת הפקולטה ויו"ר החוג למיילדות וגינקולוגיה והוענק לו מינוי של פרופ'/חבר.
עם הקמת הפקולטה לרפואה בגליל ע"י אוניברסיטת בר אילן וסינוף ביה"ח פוריה לאוניברסיטת זו, מונה פרופ' בן עמי לתפקיד סגן דיקן הפקולטה וליו"ר ועדת קבלה.
פרופ' בן עמי פעיל במסגרת המועצה המדעית של ההסתדרות הרפואית ביצע מספר תפקידים בועדות שונות. מזה למעלה מעשר שנים הוא חבר בועדת בחינות ההתמחות, כאשר בשלוש השנים האחרונות הוא משמש כיו"ר ועדת הבחינה במיילדות וגינקולוגיה.
היה חבר וועד האיגוד הישראלי למיילדות וגינקולוגיה במשך 2 קדנציות בעבר, חבר וועד של החברה לרפואת אם-עובר ובוועד של החברה לאולטרסאונד במיילדות וגינקולוגיה.
פרופ' בן עמי פרסם עד כה כמאה מאמרים ועבודות מחקר בספרות המקצועית. בשנת 2002 הוענק לו פרס מנכ"ל משרד הבריאות על פועלו בבי"ח פוריה.
פרופ' בן עמי גאה בבחירתו לתפקיד והמסר שלו לציבור הוא שאפשר להיוולד בפריפריה, להתחנך ולהתגורר בה ולהגיע להישגים.
אומר פרופ' בן עמי: "אני נשאר בפריפריה ובבית החולים פוריה מתוך בחירה. אני חש שתרומתו הסגולית כאן הינה חשובה וגדולה יותר לאוכלוסיה ואני נהנה מתמיכה מלאה מצד הנהלת בית החולים שעושה כל שביכולתה לשיפור רמת הרפואה שהציבור מקבל ומשיתוף הפעולה עם צוות רפואי וסיעודי מקצועי ומסור. גאוותי נתונה קודם כל למשפחתי ואח"כ למה שהשגתי במשך השנים."